Kenyanthropus platyops

náhľad|Lebka keňantropa plochotváreho
**Keňantrop plochotváry** (lat. *Kenyanthropus platyops*; iné vedecké názvy pozri nižšie) je druh z rodu keňantrop (*[[Kenyanthropus]]*). Niekedy sa zaraďuje do rodu australopitek (*[[Australopithecus]]*) alebo do iného rodu - pozri nižšie.

## Zaradenie
Existujú tieto možnosti zaradenia keňantropa plochotváreho:
* Základná možnosť je zaradenie ako druh rodu keňantrop (*[[Kenyanthropus]]*), ktorý ojedinele zahŕňa aj taxón *[[Homo rudolfensis]]* a prípadne aj *[[Homo habilis]]* - podrobnosti pozri v článku Kenyanthropus. Rod keňantrop sa obyčajne zaraďuje niekde do alebo vedľa australopitekorodých alebo vedľa rodu človek (*Homo*), ale napr. Prat 2007 ho zaradila ako sesterský taxón šimpanzov, goríl  a ľudí+australopiterodých.
* Alternatívne sa zaraďuje do rodu australopitek (*Australopithecus*) buď ako samostatný druh ***Australopithecus platyops*** (čiže "australopitek plochotváry"), ktorý je podľa novších názorov sesterským taxónom druhu australopitek africký (*Australopithecus africanus*), alebo staršie niekedy ako súčasť druhu australopitek afarský (*Australopithecus afarensis*), keďže napríklad White 2003 človeka plochotváreho považoval len za deformovanú lebku druhu *[[Australopithecus afarensis]]*.
* Alternatívne sa zaraďuje do rodu človek (*Homo*), buď ako samostatný druh ***Homo platyops*** (čiže "človek plochotváry"), alebo ako poddruh človeka zručného (*Homo habilis*) v širšom zmysle (t. j. človeka zručného zahŕňajúceho aj taxón *Homo rudolfensis*). 
* Zriedkavo sa zaraďuje do rodu parantrop (*Paranthropus*) ako ***Paranthropus platyops*** (čiže "parantrop plochotváry").

## Charakteristika
Nálezy druhu pochádzajú z roku 1999 z lokality Lomekwi v Keni v údolí rieky Omo na severozápadnom brehu jazera Turkana. Vek je 3,5 - 3,3 mil. rokov BP, je to teda súčasník druhu australopitek afarský (*[[Australopithecus afarensis]]*). Hlavné nálezy priradené druhu sú KNM-WT 40000 a KNM-WT 38350. Celý nález v lokalite pozostáva z 36 lebečných a zubných fosílií, nie všetky boli priradené taxónu *Kenyanthropus platyops*; napríklad priradenie nálezov KNM-WT 38343A, KNM-WT 40001, KNM-WT 8556 a KNM-WT 16006 k druhu je značne neisté (posledné dva sa tradične zaraďujú do druhu *[[Australopithecus afarensis]]*).

Nález je do určitej miery je podobný australopitekom, najmä druhu australopitek jazerný (*[[Australopithecus anamensis]]*). Najmä tým, že má plochú tvár (odtiaľ aj vedecký názov - platu znamená po grécky plochý), t.j. lícne oblúky začínajú viac vpredu než u australopitekov, sa však podobá skôr už rodu *Homo*, najmä druhu *[[Homo rudolfensis]]*. Morfologicky teda súvisí s druhom *Homo rudolfensis*, či s ním súvisí aj evolučne je sporné, ale niektorí autori zaraďujú druh *Homo rudolfensis* do rodu *Kenyanathropus* (ako *[[Kenyanthropus rudolfensis]]*). V neprospech zaradenia do rodu *Homo* hovorí malý mozog keňantropa.

Objavujú se aj názory, že rekonštrukcia nálezu nie je presná (podobne ako v prípade holotypu druhu *[[Homo rudolfensis]]*).

## Zdroje
* Vančata, V.: Paleoantropologie – přehled fylogeneze člověka a jeho předků, 2005 http://www.dyksoft.cz/kbev/Download/vancata/ucebnice_paleoantropologie_a_evolucni_antropologie.doc  
* Cartmill, M., Smith, F. H.:The human lineage, 2009
* Kimbel, W. H.: The species and diversity of Australopiths in: Handbook of Paleoanthropology, 2007, str. 1552 a nasl.
* McKee, J. K. et al.: Understanding Human Evolution, 2005
* Lewin, R., Foley, R.: Principles of human evolution, 2004
* Ayala, F. J.: In the Light of Evolution: Vol. 1: Adaptation and Complex Design, 2007
* White T.D.: Early hominids - diversity or distortion? in: Science, 2003, 299: 1994-7.
* Prat, S.: The Quaternary boundary: 1.8 or 2.6 millions years old? Contributions of early Homo, 2007 http://quaternaire.revues.org/index1313.html?file=1
* Leakey, Meave G.; et al. (2001). "New hominin genus from eastern Africa shows diverse middle Pliocene lineages". Nature 410 (6827): 433–440.] http://www.nature.com/nature/journal/v410/n6827/full/410433a0.html - opis nálezu (po anglicky)
* C. J. Cela-Conde and F. J. Ayala. 2003. Genera of the human lineage. Proceedings of the National Academy of Sciences 100(13):7684-7689 http://www.pnas.org/content/100/13/7684.full - preradenie do *Homo platyops* (po anglicky)
* The Ape that Took Over the World BBC Two 9.00pm Thursday 4 October 2001 http://www.bbc.co.uk/science/horizon/2001/apetookover.shtml (po anglicky)
* Krause, L. New Face Added to Humankind's Family Tree. National Geographic News (March 21, 2001) https://web.archive.org/web/20080125225237/http://news.nationalgeographic.com/news/2001/03/0320_leakeyfind.html (po anglicky)

Kategória:Hominidi